বাংলাদেশের জাতীয় সঙ্গীত বিতর্ক

বাংলাদেশের জাতীয় সঙ্গীত বিতর্ক হলো রবীন্দ্রনাথ ঠাকুরের আমার সোনার বাংলা সঙ্গীতকে বাংলাদেশের জাতীয় সঙ্গীত হিসাবে গ্রহণ করা নিয়ে বিতর্ক। ১৯৭১ সালে বাংলাদেশ স্বাধীন হবার পরে ১৯৭২ সালের ১৩ জানুয়ারি মন্ত্রিসভার প্রথম আনুষ্ঠানিক বৈঠকে গানটিকে বাংলাদেশের জাতীয় সঙ্গীত হিসাবে গ্রহণ করা হয়। তবে ১৯৭৫ সালের পর থেকেই গানটিকে জাতীয় সঙ্গীত হিসাবে বিতর্কের মুখে পড়তে হয়। পরবর্তী সময়ে এই সঙ্গীতের পক্ষে ও বিপক্ষে নানা আলোচনা-সমালোচনা হয়েছে, কখনো রাষ্ট্রীয়ভাবে গানটিকে বদলাবার চেষ্টা করা হয়েছে, কখনো বুদ্ধিজীবিরা গানটির জাতীয় সঙ্গীত হিসাবে গ্রহণকে প্রশ্ন করেছেন।

 প্রেক্ষাপট 
রবীন্দ্রনাথ ঠাকুর বাংলা ভাষার একজন প্রতিভাবান কবি, যিনি ভারতের জাতীয় কবি হিসাবে স্বীকৃত এবং ভারতের জাতীয় সঙ্গীত জনগণমন লিখেছেন। এছাড়াও তিনি ১৯০৫ সালের বঙ্গভঙ্গ আন্দোলনের পরিপ্রেক্ষিতে আমার সোনার বাংলা গানটি লিখেছিলেন, তবে গানটির মূল পাণ্ডুলিপিটি পাওয়া যায়নি, তাই অনেকে এর সঠিক রচনাকাল নিয়ে বিতর্ক করেছেন। তবে এটি নিশ্চিত ১৯০৫-এর বঙ্গভঙ্গ আন্দোলনের পরিপ্রেক্ষিতে ২৫ অগাস্ট কলকাতা টাউন হলের একটি প্রবন্ধ পাঠের আসরে গানটি প্রথমবার গাওয়া হয়। এই গানটি বঙ্গভঙ্গ আন্দোলনের সাথে ওতপ্রোতভাবে জড়িয়ে ছিলো ও গানটি বঙ্গভঙ্গ আন্দোলনের বিরোধিদের প্রেরণা জুগিয়েছিলো। বঙ্গভঙ্গবিরোধীরা কর্মীরা বাঙালি জনগণকে দেশপ্রেমে উদ্বুদ্ধ করার মাধ্যম হিসেবে এই গান প্রচার করতেন। ১৯০৩ সালের দিকে ব্রিটিশ সরকার থেকে বৃহত্তর বাংলাকে ভেঙ্গে ঢাকাকে আঞ্চলিক রাজধানী করে শাসনের প্রস্তাব দেওয়া হয়। এই প্রস্তাব পূর্ব বাংলার অধিকাংশ মানুষ, বিশেষত মুসলমানরা সমর্থন করে। কিন্তু কলকাতার ধনী ব্যবসায়ী, আইনজীবী, জমিদারগণ এই প্রস্তাবের বিরোধিতা করে। এবং এই বাংলা ভাঙনের বিরোধিতা করেই রবীন্দ্রনাথ ঠাকুর আমার সোনার বাংলা রচনা করেন। কিন্তু বঙ্গভঙ্গ পূর্ব বাংলার সাধারণ মানুষ ও মুসলমানদের জন্য আশীর্বাদ ছিলো, এসবের পরিপ্রেক্ষিতে একটি পক্ষ আমার সোনার বাংলা গানের বিরোধিতা করেন। এবং রবীন্দ্রনাথ ঠাকুর নিজেও বঙ্গভঙ্গের বিরুদ্ধে সোচ্চার ভূমিকা পালন করেন।

 বিতর্কের ইতিহাস 
জাতীয় সঙ্গীত গাওয়া বিতর্ক রয়েছে, এমনকি সঙ্গীতের ভাষা নিয়েও বাংলাদেশের ইসলামপন্থীদের মধ্যে সমালোচনা রয়েছে। মার্চ ২০১৪ সালে তৎকালীন শিক্ষামন্ত্রী নূরুল ইসলাম নাহিদ ঘোষণা দেন, সকল মাদ্রাসাতেই জাতীয় সংগীত গাইতে হবে, না হলে সেসব প্রতিষ্ঠানের বিরুদ্ধে ব্যবস্থা নেওয়া হবে। ২০১৮ সালে বাংলাদেশের সকল মাদ্রাসায় জাতীয় সঙ্গীত গাওয়া বাধ্যতামূলক করার নির্দেশনা দিলে বিতর্কের শুরু হয়। কওমি মাদ্রাসা ও দেওবন্দি প্রতিষ্ঠান থেকে বিরোধিতা শুরু হয়, এই আদেশের বিরুদ্ধে রিট করা হয়। ২০২০ সালে মাদ্রাসায় জাতীয় সঙ্গীত গাওয়া ইস্যু সামনে আসলে, বৃহত্তর কুষ্টিয়া জেলা উলামা পরিষদের সভাপতি মুফতি আব্দুল হামিদ বলেন, মাদ্রাসায় জাতীয় সংগীত বাধ্যতামূলক গাওয়ার আইনি নির্দেশ থাকা উচিত নয়। এটা মাদ্রাসার শিক্ষার্থীদের উপর চাপিয়ে দেয়া হচ্ছে, এটা আইনি ও ইসলামি দৃষ্টিকোণ থেকে গর্হিত কাজ। এমনকি ২০২০ সালে কুমিল্লার এক আঞ্চলিক মাদ্রাসায় এক আলেম জাতীয় সঙ্গীতের পরিবর্তে একই সুরে একটি ইসলামি গান গেয়ে সমালোচনার মুখে পরে।

শেখ হাসিনা সরকারের শিক্ষা মন্ত্রণালয় ২০২১ সালের ৩০ ডিসেম্বর কারিগরি ও মাদ্রাসা শিক্ষা বিভাগকে সকল মাদ্রাসায় শপথবাক্য পাঠ ও জাতীয় সঙ্গীত গাওয়ার আদেশ জারি করে। পরের বছর ২০ ডিসেম্বর শিক্ষামন্ত্রী ডা. দীপু মনি বলেন, সব মাদ্রাসায় জাতীয় সংগীত গাইতে হবে। এসব আদেশও মাদ্রাসা শিক্ষার্থীদের পক্ষ থেকে বিরোধিতার মুখে পরে। ২০২৪ সালের ২৯ আগস্ট নানা ধর্মীয় ও জাতীয় ইস্যু তুলে মাদ্রাসা প্রাঙ্গনে গাওয়া বন্ধের দাবিতে মানববন্ধন করে মাদ্রাসা শিক্ষার্থীরা। আলিয়া মাদ্রাসা ছাত্র ঐক্য পরিষদ নামক সংগঠন বকশীবাজারে অবস্থিত ঢাকা আলিয়া মাদ্রাসা প্রাঙ্গণে এই মানববন্ধন করে।

 সঙ্গীত পরিবর্তন বিতর্ক 
গানটিকে জাতীয় সঙ্গীত হিসাবে গ্রহণের পরপরই জয়া চ্যাটার্জি তার বেঙ্গল ডিভাইডেড গ্রন্থ বর্ণনা করেন, জাতীয় সংগীতে জাতীয় চেতনার যে দমক থাকা জরুরি, সেই দমক আমার সোনার বাংলা গানটিতে নেই। ১৯৭২ সালে সংবিধান রচনা হচ্ছিলো, তখন ‘আমার সোনার বাংলা’ এবং ‘ধনধান্যে পুষ্পে ভরা’ এই দুইটা সঙ্গীত জাতীয় সঙ্গীত হিসাবে প্রস্তাবনায় এসেছিলো, তবে শেষ পর্যন্ত ‘আমার সোনার বাংলাকে জাতীয় সঙ্গীত হিসাবে গ্রহণ করা হয়।

 মুজিব হত্যাকাণ্ড পরবর্তী 
১৯৭৫ সালে শেখ মুজিবুর রহমান হত্যাকাণ্ডের পর পরবর্তী শাসকগোষ্ঠী আমার সোনার বাংলাকে জাতীয় সঙ্গীত হিসাবে চ্যালেঞ্জ করতে শুরু করে। ১৫ আগস্টের অভ্যুত্থানের পর ১৯৭৫ সালে তৎকালীন রাষ্ট্রপতি খোন্দকার মোশতাক আহমেদ একটি কমিটি গঠন করেন। এই কমিটি কাজী নজরুল ইসলামের "নতুনের গান" বা ফররুখ আহমেদের "পাঞ্জেরী" গানের সাথে প্রতিস্থাপনের প্রস্তাব করে। তবে খন্দকার মোশতাক আহমেদ অপসারণের পর প্রক্রিয়াটি বন্ধ হয়ে যায়। ১৯৭৬ সালে সোহরোওয়ার্দী উদ্যানে আয়োজিত ইসলামি জলসায় দাবি জাতীয় সংগীত পরিবর্তনের দাবি করা হয় এবং ইসলামি প্রজাতন্ত্র বাংলাদেশ গঠনের প্রস্তাব দেওয়া হয়।

 জিয়াউর রহমানের আমল 
১৯৭৯ সালে তৎকালীন প্রধানমন্ত্রী শাহ আজিজুর রহমান মন্ত্রিপরিষদ বিভাগে পাঠানো একটি চিঠিতে যুক্তি দিয়েছিলেন যে, আমার সোনার বাংলা জাতীয় পরিচয় এবং বাংলাদেশিদের সংস্কৃতির সাথে সাংঘর্ষিক। কারণ এটি একজন অ-বাংলাদেশী একজন ব্যক্তির দ্বারা লেখা ও এখানে দেশীয় চেতনা প্রতিফলন হয়নি। জাতীয় সঙ্গীতের জন্য দেশাত্মবোধক গান "প্রথম বাংলাদেশ" প্রস্তাব করেন।  এছাড়াও ১৯৭৯ সালে ইসলামিক ডেমোক্রেটিক লীগের নেতা মাওলানা আব্দুর রহিম সংসদে জাতীয় সংগীত বদলের দাবি জানান।

সেই সময়ে তৎকালীন রাষ্ট্রপতি জিয়াউর রহমান নিজেও প্রথম বাংলাদেশ গানটিকে জাতীয় সঙ্গীত করতে চেয়েছিলেন। জিয়াউর রহমানের রাষ্ট্রপতির সময় জাতীয় টেলিভিশন ও সরকারি অনুষ্ঠানে আমার সোনার বাংলা গানটির পরে "প্রথম বাংলাদেশ" গানটি বাজানো হতো। তবে ১৯৮১ সালে জিয়াউর রহমানের হত্যাকাণ্ডের পর উদ্যোগটি বন্ধ হয়ে যায়। ১৯৯০ দশকের শেষের দিকে জাতীয় বিশ্ববিদ্যালয়ের ৫ম উপাচার্য অধ্যাপক আফতাব আহমাদ জাতীয় সংগীত পরিবর্তনের কথা বলে নির্যাতনের শিকার হন।

 খালেদা জিয়ার আমল 
২০০২ সালের ১৯ মার্চ বাংলাদেশ জামায়াতে ইসলামীর সাবেক আমীর ও তৎকালীন শিল্পমন্ত্রী মতিউর রহমান নিজামী এবং সমাজকল্যাণমন্ত্রী আলী আহসান মুজাহিদ ইসলামি মূল্যবোধ ও চেতনার আলোকে জাতীয় সংগীত সংশোধন করতে একটি যৌথ সুপারিশপত্র তৎকালীন প্রধামন্ত্রী খালেদা জিয়ার কাছে জমা দেন। তবে পরে উক্ত সরকারের মন্ত্রীপরিষদ প্রস্তাবটি আমলে নেননি।

 শেখ হাসিনার আমল 

২০১৯ সালে, ভারতীয়-বাংলা সঙ্গীতানুষ্ঠান সা রে গা মা পা বাংলায় রানার-আপ হওয়া বাংলাদেশী গায়ক মাইনুল আহসান নোবেল এক সাক্ষাৎকারে বলেন যে, “রবীন্দ্রনাথের লেখা জাতীয় সংগীত ‘আমার সোনার বাংলা’ যতটা না দেশকে প্রকাশ করে তার চেয়ে কয়েক হাজার গুণ বেশি প্রকাশ করেছে প্রিন্স মাহমুদের লেখা ‘বাংলাদেশ’ গানটি”। তার এই মন্তব্য বাংলাদেশিদের মধ্যে বিতর্কের সৃষ্টি করে। পরে তিনি নিজের মন্তব্যের জন্য ক্ষমা চান। ২০১৯ সালে, ব্রিটিশ-বাংলাদেশী আইনজীবী মুফাসসিল ইসলাম রবীন্দ্রনাথ ঠাকুর এবং বাংলাদেশের জাতীয় সঙ্গীত সম্পর্কে মন্তব্য বিতর্কের জন্ম দেন। তিনি বলেন, "রবীন্দ্রনাথ ঠাকুর একজন 'হিন্দুত্ববাদী ব্যক্তি' ছিলেন তাই "ঠাকুরের গান বাংলাদেশের জাতীয় সঙ্গীত হওয়া উচিত নয়"।

২০২৩ সালের আন্তর্জাতিক মাতৃভাষা দিবসে অর্থনীতিবিদ আব্দুল বাকী চৌধুরী নবাব ‘প্রবন্ধ ভাই-বোন কবিতা’ শীর্ষক একটি বই প্রকাশ করে জাতীয় সঙ্গীতের পরিবর্তনের দাবি জানান।

 জুলাই বিপ্লব পরবর্তী 
২০২৪ সালের ৩ সেপ্টেম্বর গোলাম আজমের মেঝো ছেলে ও বাংলাদেশ সেনাবাহিনীর সাবেক ব্রিগেডিয়ার জেনারেল আবদুল্লাহিল আমান আযমী গণমাধ্যমের সঙ্গে কথা বলার সময় জাতীয় সংগীত নিয়ে সমালোচনা করেন। তিনি বলেন, “বাংলাদেশের জাতীয় সংগীত পুনরায় লেখা উচিত, কারণ বর্তমান জাতীয় সংগীতটি মূলত ভারত কর্তৃক প্রণীত”। তার মতে, রবীন্দ্রনাথ ঠাকুরের রচিত "আমার সোনার বাংলা" গানটি ১৯০৫ সালে বঙ্গভঙ্গ রদের প্রেক্ষাপটে দুই বাংলাকে একত্রিত করার উদ্দেশ্যে রচিত হয়েছিল। আযমী বলেন, "বাংলাদেশ স্বাধীন একটি রাষ্ট্র, তাই আমাদের জাতীয় সংগীতও নতুনভাবে হওয়া উচিত।" তিনি আরও বলেন, "আমরা কি দুই বাংলা এক করার জন্য কাজ করছি, নাকি স্বাধীন বাংলাদেশকে রক্ষা করতে চাই? ১৯৭১ সালে ভারতের চাপের ফলে আমাদের অস্থায়ী সরকার এই সংগীতকে গ্রহণ করেছিল, কিন্তু এখন সময় এসেছে নতুন একটি জাতীয় সংগীত নির্বাচন করার।" আযমী আরও বলেন, "বাংলাদেশের আরও অনেক সুন্দর গান আছে যা আমাদের জাতীয় সংগীত হিসেবে নির্বাচন করা যেতে পারে।" 

৫ সেপ্টেম্বর লেখক রহমান মৃধা সালাম সালাম হাজার সালাম বাংলাদেশের জাতীয় সঙ্গীত হিসাবে প্রস্তাবনা দিয়ে কলাম লিখেন। ১০ সেপ্টেম্বর লিবারেল ডেমোক্রেটিক পার্টির চেয়ারম্যান কর্নেল অলি আহমেদ আজমির বক্তব্য সমর্থন করে বলেন, ৩টি কারণে এই জাতীয় সংগীত গ্রহণযোগ্য না, সেগুলো হলো: বাংলাদেশ নিয়ে এই গান রচিত নয়, রচয়িতা বাংলাদেশের নাগরিক নয় এবং সুর নকল করা। তবে ২০২৪ সালে জাতীয় সঙ্গীত পরিবর্তন বিতর্ক উঠলে অন্তর্বর্তী সরকারের ধর্ম উপদেষ্টা আফম খালিদ হোসেন বলেন, বিতর্ক সৃষ্টি হয় এমন কোন উদ্যোগই তারা গ্রহণ করবেনা।

১৭ জানুয়ারি ২০২৫ চট্টগ্রামের শায়খুল হাদিস কুতুব উদ্দীন নানুপুরী জামিয়া ইসলামিয়া ওবাইদিয়া নানুপুর মাদ্রাসার অনুষ্ঠানের বক্তব্যে জাতীয় সঙ্গীতের পরিবর্তনের দাবি জানান।

 ধর্মভিত্তিক অভিযোগ 
ইসলামপন্থীরা অভিযোগ করেন এই গানটিতে বঙ্গভূমিকে হিন্দুদের দেবীর ন্যায় ‘মা’ বলে সম্বোধন করা হয়েছে, এটা সুস্পষ্ট শিরক। তারা এটাও বলেন, হিন্দুরা দুর্গা, কালি, লক্ষ্মীসহ বিভিন্ন দেবীকে মা বলে তুলনা করেন, এবং রবীন্দনাথ ঠাকুর স্বদেশ এবং মাটিকে ‘মা’ বা মাতৃরূপী দেবীরুপে সম্বোধন করেছেন।  আহলে হাদীস ঘরানার মুখপত্র মাসিক আত তাহরীক পত্রিকা প্রশ্নোত্তর পর্বে বলেন,
অধিকাংশ কওমি মাদ্রাসার শিক্ষার্থীরা জাতীয় সঙ্গীত গাওয়াকে শিরক বলে মনে করে, এইজন্য তারা এটা গাওয়া থেকে বিরত থাকে। ইসলামপন্থীরা দাবি করেন এই গান বঙ্গভঙ্গের বিরোধিতা করে লেখা হয়েছিলো। কিন্তু সেই সময়ে অধিকাংশ মুসলমানরা বঙ্গভঙ্গকে সমর্থন করেছিলো, তাই এই গানটি পরিত্যাগ করা জরুরি।

 তথ্যসূত্র 

বিষয়শ্রেণী:বাংলাদেশে বিতর্ক
বিষয়শ্রেণী:জাতীয় সঙ্গীত
বিষয়শ্রেণী:রবীন্দ্রনাথ ঠাকুর